Østre Landsret har skærpet sanktionen i forhold til byrettens afgørelse.

En 16-årig pakistansk dreng er blevet udvist af Danmark efter et farligt overfald med kniv på Bakken nord for København.

I en dom forleden har Østre Landsret valgt at skærpe sanktionen markant i forhold til byrettens afgørelse. Han har for altid fået forbud mod at rejse ind i Danmark.

I den oprindelige afgørelse fra Retten i Lyngby var resultatet, at drengen ikke blev udvist, men fik en advarsel i medfør af udlændingeloven, oplyser landsretten onsdag.

14-årig overfaldet

Overfaldet skete 14. maj 2018 kort før klokken 22, da uoverensstemmelser mellem to grupper udviklede sig i området nær radiobilerne på Dyrehavsbakken i Klampenborg.

Senere stødte grupperne sammen på et stiområde uden for Dyrehavsbakken.

Her blev en 14-årig dreng stukket i henholdsvis brystregionen og begge baller og måtte efterfølgende behandles for blandt andet en sammenklappet lunge.

Den 14-årige, som var ude at fejre blå mandag sammen med nogle jævnaldrende, overlevede overfaldet.

Var også dømt for røverier

I byretten blev den pakistanske dreng idømt fængsel i to år og seks måneder.

Imidlertid er det i landsretten endt med en fællesstraf på fængsel i tre år og seks måneder. Mindre end to måneder før overfaldet på Bakken blev den dengang 15-årige dømt for fire røverier.

Udvisningen begrundes blandt andet med, at overfaldet var groft og umotiveret, og at offeret havde været i livsfare.